สังคมข่าวหุ้น
*แนวรับ 1,300 จุดเอาอยู่มั้ย
3 ส.ค. 2563

เกียรติก้อง ว่องไวยากร
*แนวรับ 1,300 จุดเอาอยู่มั้ย
*เริ่มต้นเดือนสิงหาคม ตลาดหุ้นไทยยังคงปรับตัวลดลงไปสู่แนวรับสำคัญ 1,300 จุด จากแรงเทขายทำกำไรและลดความเสี่ยง จากผลกระทบโควิด-19 ระบาด และข้อพิพาทระหว่างทรัมป์กับจีน ที่มีแนวโน้มน่าเป็นห่วง ส่วนผลประกอบการบจ.ไตรมาสที่ 2 ไม่สดใส กูรูทยอยปรับลดคาดการณ์ แนวรับ 1,300 จุด แนวต้าน 1,335 จุด
*ศักดิ์สยาม ชิดชอบ รมว.คมนาคม สั่งท่าอากาศยานไทย (AOT) เดินหน้าตามแผน แม้สถานการณ์แพร่ระบาดไวรัสโควิด-19 ส่งผลทำให้ธุรกิจการบินในปีนี้ได้รับผลกระทบทั่วโลก โครงการงานจ้างก่อสร้างทางวิ่ง (รันเวย์) เส้นที่ 3 ท่าอากาศยานสุวรรณภูมิ วงเงินประมาณ 9,600 ล้านบาท ก่อสร้างอาคารผู้โดยสารส่วนต่อ  และโครงการศูนย์ซ่อมเครื่องบิน อู่ตะเภา แทนการบินไทย
*NOBLE ลุยเปิด 3 โครงการใหม่ อรรถวิทย์ เฉลิมทรัพยากร ประธานเจ้าหน้าที่บริหารสายงานการเงิน NOBLE มั่นใจสามารถสร้างรายได้ทั้งปีได้มากกว่า 1 หมื่นล้านบาท จากการทยอยรับรู้รายได้จากโครงการที่สร้างแล้วเสร็จพร้อมโอนมูลค่ากว่า 8,600 ล้านบาท และการขายยูนิตเพิ่มจากโครงการที่สร้างเสร็จอีกเพียง 1,400 ล้านบาท ซึ่งบริษัทมียอดขายรอโอน (Backlog) มากกว่า 1.5 หมื่นล้าน ที่จะทยอยรับรู้ภายใน 3 ปีข้างหน้า
*บมจ.บ้านปู (BANPU) ส่งบริษัทย่อยลงนามสัญญาซื้อขายโรงไฟฟ้าพลังงานลม EI Wind Mui Dinh ขนาด 37.6 เมกะวัตต์ (MW) ณ จังหวัด Ninh Thuan ประเทศเวียดนาม มูลค่าประมาณ 2,065 ล้านบาท จากกระแสเงินของบริษัท และบมจ.บ้านปู เพาเวอร์ (BPP)
*วานนี้ THAI วิ่งแรงชนซิลลิ่ง หลังชาญศิลป์ ตรีนุชกร รักษาการแทนกรรมการผู้อำนวยการใหญ่ บมจ.การบินไทย (THAI)  มั่นใจเจ้าหนี้ทั้งต่างประเทศและในประเทศส่วนใหญ่  70-80% ของจำนวนรายเจ้าหนี้ ไฟเขียวบริษัทจัดทำแผนฟื้นฟูกิจการในเดือนสิงหาคมนี้  และภายใน 3-5 ปี THAI จะกลับมาได้
*ขายหุ้นโซลาร์ฟาร์ม บริษัทอีสเทอร์น พาวเวอร์ กรุ๊ป (EP) อนุมัติ บมจ.อีเทอร์นิตี้ พาวเวอร์ (ETP) ขายหุ้นในบริษัทที่ดำเนินธุรกิจผลิตไฟฟ้าพลังงานแสงอาทิตย์ (โซลาร์ฟาร์ม) ในไทย มีกำลังการผลิตรวม 20 เมกะวัตต์ (MW) ให้บมจ.บีซีพีจี (BCPG) มูลค่า 871 ล้านบาท
*ชูชาติ เพ็ชรอำไพ ประธานกรรมการบริหาร บริษัทเมืองไทย แคปปิตอล จำกัด (มหาชน) หรือ MTC  เซ็นกู้ซอฟต์โลนจากออมสิน มูลค่ารวม  5 พันล้านบาท นำช่วยเยียวยาลูกหนี้รายย่อยที่ได้รับผลกระทบจากการระบาดของโรคไวรัสโควิด-19 ส่วนด้านเพื่อสังคม คุณชูชาติได้ร่วมกับบริษัท บริจาคเงินมูลค่า 60 ล้านบาทให้โรงพยาบาล 7 แห่งในเขตกรุงเทพฯ ที่ต้องดูแลรักษาผู้ป่วยโควิด-19 และบริจาคอีก 50 ล้านบาทให้โรงพยาบาลต่าง ๆ ในจ.สุโขทัย เพื่อเป็นการตอบแทนชุมชน รวมถึงบริจาคถุงยังชีพอีก 200,000 ชุด มูลค่ารวม 60 ล้านบาทให้แก่ประชาชนที่ได้รับความเดือดร้อนทั่วประเทศผ่านทางกระทรวงมหาดไทยตามหนังสือเชิญชวนของท่านนายกรัฐมนตรี
*บมจ.เนชั่นแนล เพาเวอร์ ซัพพลาย (NPS) ขายหุ้นกู้ จำนวน 2 ชุดรวมมูลค่าไม่เกิน 5,000 ล้านบาท เสนอขายประชาชนทั่วไป ชุดที่ 1 อายุ 3.5 ปี  อัตราดอกเบี้ยคงที่ 4.70% ต่อปี จ่ายดอกเบี้ยทุก 3 เดือน และชุดที่ 2 อายุ 5 ปี อัตราดอกเบี้ยคงที่ 5.20% ต่อปี จ่ายดอกเบี้ยทุก 3 เดือนเปิดจองระหว่างวันที่ 4-6 สิงหาคม 2563 อันดับความน่าเชื่อถือของหุ้นกู้ BBB- แนวโน้ม “Stable” โดยบริษัท ทริสเรทติ้ง จำกัด เมื่อ 11 มีนาคม 2563